b"\n_START_ARTICLE_\nFranjo Bu\xc4\x8dar\n_START_SECTION_\n\xc5\xbdivljenje in delo\n_START_PARAGRAPH_\nNa Dunaju je kon\xc4\x8dal obrtno \xc5\xa1olo, nadaljeval \xc5\xa1olanje na Scuoli veneto d'arte applicata alle industrie ter se po kon\xc4\x8danem \xc5\xa1olanju zaposlil kot u\xc4\x8ditelj na obrtni \xc5\xa1oli v Ljubljani. Leta 1889 se je posvetil petju. Petja se je sprva u\xc4\x8dil pri Franu Gerbi\xc4\x8du, nato nadaljeval na dunajskem konservatoriju in zasebno v Pragi ter Milanu. Kot 1. tenorist je nastopal na gledali\xc5\xa1kih predstavah v Bratislavi, Olomoucu, Leipzigu, Darmstadtu, Dunaju, Frankfurtu, K\xc3\xb6lnu in Weimarju, kot operni re\xc5\xbeiser pa v Colmarju, Essnu in Gdansku. Po koncu vojne je pri\xc5\xa1el v Ljubljano, kjer je deloval kot operni re\xc5\xbeiser ter bil v letih 1919\xe2\x80\x931923 tudi u\xc4\x8ditelj solopetja na konservatoriju Glasbene Matice."